Document ID: /fineweb-2-swissfilter-quality_10-filterrobots/filtered/02823.jsonl.gz/104

U gradu Martignyu, na jugozapadu Švicarske, održava se od 3. do 12. listopada 2014. poznati trgovački sajam Foire du Valais. Nakon Berna i St. Gallena najveća je to švicarska sajamska priredba općeg karaktera. Iako u svijetu opći sajmovi polako nestaju i sve je više specijaliziranih priredbi, ovaj 55-ti po redu jesenski sajam u alpskom kantonu Valais – Wallis ubrzano raste.
Kazao je to predsjednik sajma Jean-Claude Constantin koji se susreo s hrvatskim veleposlanikom u Švicarskoj Aleksandrom Heina. Domaćini su pozvali hrvatskog predstavnika da posjeti sajam te su iskazali posebno zanimanje za mogući nastup Hrvatske kao zemlje partner na jednoj od sljedećih manifestacija.
– Foire du Valais rastući je sajam koji iz godine u godinu bilježi sve više izlagača i posjetitelja s odličnim poslovnim rezultatima – istaknuo je direktor sajma David Genolet. Očekuje se da će ovu sajamsku priredbu s 400 izlagača, u deset dana obići više od 200 tisuća znatiželjnih posjetitelja. Ovogodišnji se sajam održava pod motom BIG (Veliko) zbog tematske izložbe posvećene Velikoj jabuci, jedinstvenoj svjetskoj metropoli – New Yorku.
Organizatori su ponosni i na više zakupljenih izložbenih kvadrata, čak 3 tisuće metra kvadratna, te veliki “tobogan smrti” ili spust bez kočnica koji je postavljen u gradu kao još jedna gradska i sajamska zanimljivost.
Hrvatska se do sada nije predstavila na ovoj priredbi te bi organizatori, doznajemo, rado na sajmu ugostili hrvatske izlagače uz kulturnu i gastronomsku prezentaciju primjerice pojedinog hrvatskog grada ili županije. U ovom švicarskom kantonu procijenjuje se živi manji broj Hrvata, oko 8 tisuća, no zanimljivo je da Švicarci iz ove regije rado posjećuju hrvatska odredišta. Turistička agencija Buchard Voyages iz Martignya nudi organizirane ture po Hrvatskoj i zanimanje Švicaraca za naša ljetovališta učestalo raste – kazao nam je Zlatko Šešet jedan od aktivnijih Hrvata na ovom području. Snažnija gospodarska, turistička i kulturna prezentacija naše zemlje očito bi dobrodošla u Valaisu, bogatom i razvijenom kantonu jugozapadne Švicarske.
Zvjezdana Heina
{gallery}stories/foto/drustvo/diplomacija/martigny_sajam_veleposlanik/{/gallery}